Vytautas Mockaitis

Vytautas Mockaitis (1958 m. lapkričio 18 d. Saulažoliai, Klaipėdos rajonas – 2011 m. vasario 24 d. Telšiai) – Lietuvos skulptorius, medalininkas, juvelyras.

Biografija 
1984 m. baigė Telšių taikomosios dailės technikumą, 1990 m. – Talino dailės universitetą.

1992–1998 m. Telšių aukštesniosios taikomosios dailės mokyklos dėstytojas, 1994–1996 m. Metalo skyriaus vedėjas, nuo 1998 m. Vilniaus dailės akademijos Telšių dailės fakultete (iki 2003 m. Vilniaus dailės akademijos Telšių taikomosios dailės skyrius) dėstytojas, nuo 2004 m. Metalo skyriaus vedėjas, nuo 2003 m. docentas. 1996–1997 m. stažavo Kautokeino Norvegija.

Kūryba 
Kurdamas metalo plastiką naudoja geležį, spalvotuosius brangiuosius metalus, didinamuosius, mažinamuosius stiklus, veidrodžius, vabzdžius, augalus ir jų sėklas. Svarbesni kūriniai: „Memento mori su vynu Caberne“ (2001 m.), „Tualetinis stalelis su naktiniu drugiu“, „Motina ir sūnus“, „Skraidantis objektas su varle“ (visi 2002 m.), „Rėtis“, „Gelmė“, „Šulinys“ (visi 2005 m.). Sukūrė medalių: „St. Darius, St, Girėnas. Atlanto nugalėtojai“ (2003 m.), „Kino meno pradininkai. Ogiustas ir Louisas Liumjerai“, „Baltosios lazdelės diena. Spalio 15“ (abu 2004 m.), „Pasaulinė Žemės diena. Kovo 23“, „Žudynės Rainiuose. 1941 m. birželio 24–25“ (abu 2005 m.), „Mėnulyje pateka Žemė“, „Marionetė“ (abu 2007 m.), „Autoportretas“, „Vl. Montvydas–Žemaitis. Žemaičių apygardos vadas“, „Lietuva iš paukščio skrydžio“ (visi 2008 m.).

Nuo 2000 m. Tarptautinės medalininkų federacijos (FIDEM) narys. Nuo 1990 m. dalyvauja parodose Lietuvoje ir užsienyje; individualios parodos: Nida – 2000 m., 2001 m., Telšiai – 2001 m., 2003 m., 2004 m., 2008 m., Plungė – (2001 m., Klaipėda – 2002 m., Šiauliai – 2003 m., 2006 m., Palanga – 2003 m., Vilnius – abi 2005 m. Jo kūrinių turi Lietuvos dailės muziejus, Žemaičių muziejus Alka Telšiuose, Žemaičių dailės muziejus Plungėje. Išleido metodinių leidinių.

Bibliografija 
 Gintaras taikomojoje dailėje. Projektavimas, morfologija, technologija, 2002 m.
 Emalio technika taikomojoje dailėje, 2002 m.

Šaltiniai 

Lietuvos skulptoriai
Lietuvos juvelyrai
Lietuvos pedagogai
Lietuvos medalininkai